ເນື່ອງໃນໂອກາດນີ້, ເມື່ອແລກປ່ຽນກັບນັກຂ່າວ ກ່ຽວກັບໝາກຜົນຂອງ ການໂອ້ລົມ ສົນທະນາກັບ ຫວຽດນາມ ແລະ ການຕີລາຄາກ່ຽວກັບແງ່ຫວັງເສດຖະກິດ ຫວຽດນາມ ຢູ່ ເຫດການນີ້, ທ່ານຮອງລັດຖະມົນຕີ ການຕ່າງປະເທດ ຫງວຽນມິງຫວູ ໃຫ້ຮູ້ວ່າ: ການໂອ້ລົມສົນທະນາໂດຍມີການເຂົ້າຮ່ວມຂອງການນຳ ແຖວໜ້າ ຂອງ WEF 2 ທ່ານ ພ້ອມກັບ 70 ກຸ່ມບໍລິສັດ, ວິສາຫະກິດ ແລະ ບັນດານັກລົງທຶນແຖວໜ້າ ໄດ້ມາລົງທຶນຢູ່ ຫວຽດນາມ ແລະ ພວມມີແຜນການເຂົ້າມາລົງທຶນ ຢູ່ ຫວຽດນາມ. ການໂອ້ລົມສົນທະນາຍັງບັນລຸໄດ້ຄວາມສົນໃຈເປັນຢ່າງຍິ່ງ ຂອງ ປະຊາຄົມນັກລົງທຶນ ແລະ ດຳເນີນທຸລະກິດທົ່ວໂລກ ໃນບັນດາຂົງເຂດທີ່ເໝາະສົມກັບບັນດາບຸລິສະມິດຍຸດທະສາດຂອງ ຫວຽດນາມ ໃນການປະຕິບັດບັນດາເປົ້າໝາຍພັດທະນາເສດຖະກິດ - ສັງຄົມ.
ນະທີ່ນີ້, ທ່ານນາຍົກລັດຖະມົນຕີ ຟ້າມມິງຈິງ ໄດ້ແບ່ງປັນທັດສະນະຢ່າງກົງໄປກົງມາ ກ່ຽວກັບການສົມທົບກັນ, ການຮ່ວມມື ລະຫວ່າງ ລັດຖະບານ, ບັນດາແຂວງ, ນະຄອນຂອງ ຫວຽດນາມ ກັບບັນດານັກລົງທຶນ ແລະ ດຳເນີນທຸລະກິດໃນພາກພື້ນ ແລະ ທົ່ວໂລກ.
ສ່ວນທ່ານຮອງລັດຖະມົນຕີ ການຕ່າງປະເທດ ຫງວຽນມິງຫວູ ຖືວ່າ ຜົນສຳເລັດໃຫຍ່ທີ່ສຸດຂອງການໂອ້ລົມສົນທະນາຄັ້ງນີ້ ເປັນການສະແດງໃຫ້ເຫັນ ຄວາມໄວ້ເນື້ອເຊື່ອໃຈ. ການເຂົ້າຮ່ວມຂອງ ການນຳແຖວໜ້າໂລກ ເກືອບ 70 ຄົນ ຂອງບັນດາກຸ່ມບໍລິສັດເສດຖະກິດໃຫຍ່ທົ່ວໂລກ ຢູ່ການໂອ້ລົມສົນທະນາຄັ້ງນີ້ ໄດ້ສະແດງໃຫ້ເຫັນຄວາມເອົາໃຈໃສ່ກໍ່ຄືຄວາມໄວ້ເນື້ອເຊື່ອໃຈຂອງ WEF ແລະ ປະຊາຄົມ ວິສາຫະກິດ ກັບພື້ນຖານເສດຖະກິດ ຫວຽດນາມ.
ທ່ານຮອງລັດຖະມົນຕີ ການຕ່າງປະເທດ ຫງວຽນມິງຫວູ ຢັ້ງຢືນ ບັນດາການຕີລາຄາຂອງ ປະຊາຄົມວິສາຫະກິດດຳເນີນທຸລະກິດສາກົນ ຜ່ານການໂອ້ລົມສົນທະນາຄັ້ງນີ້ ກ່ຽວກັບແງ່ຫວັງເສດຖະກິດ ຫວຽດນາມ ແມ່ນຕັ້ງໜ້າທີ່ສຸດ. ສິ່ງນີ້ຈະເປີດກາລະໂອກາດຫຼາຍຢ່າງໃນການຮ່ວມມືໃໝ່ກັບ ຫວຽດນາມ ແລະ ກຸ່ມບໍລິສັດເສດຖະກິດຕ່າງປະເທດໃນໄລຍະຈະມາເຖິງ.
vovworld.vn